[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 5.3.2010

COM(2010)79 τελικό

2009/0027 (COD)2009/0026 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης

όσον αφορά τη θέση που εξέδωσε το Συμβούλιο με σκοπό την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για την ίδρυση Ευρωπαϊκής Υπηρεσίας Υποστήριξης για το Άσυλο, και πρότασης απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 573/2007/ΕΚ σχετικά με την ίδρυση του Ευρωπαϊκού Ταμείου Προσφύγων, για την περίοδο 2008 έως 2013, όσον αφορά την κατάργηση της χρηματοδότησης ορισμένων κοινοτικών δράσεων και την αλλαγή του ορίου για τη χρηματοδότησή τους

2009/0027 (COD)2009/0026 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης

όσον αφορά τη θέση που εξέδωσε το Συμβούλιο με σκοπό την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για την ίδρυση Ευρωπαϊκής Υπηρεσίας Υποστήριξης για το Άσυλο, και πρότασης απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 573/2007/ΕΚ σχετικά με την ίδρυση του Ευρωπαϊκού Ταμείου Προσφύγων, για την περίοδο 2008 έως 2013, όσον αφορά την κατάργηση της χρηματοδότησης ορισμένων κοινοτικών δράσεων και την αλλαγή του ορίου για τη χρηματοδότησή τους

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης στο Ευρωπαϊκό Κοινοβούλιο και στο Συμβούλιο της πρότασης κανονισμού για την ίδρυση Ευρωπαϊκής Υπηρεσίας Υποστήριξης για το Άσυλο (έγγραφο COM(2009/66 τελικό – [COD 2009/0027): Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 573/2007/ΕΚ σχετικά με την ίδρυση του Ευρωπαϊκού Ταμείου Προσφύγων, για την περίοδο 2008 έως 2013, όσον αφορά την κατάργηση της χρηματοδότησης ορισμένων κοινοτικών δράσεων και την αλλαγή του ορίου για τη χρηματοδότησή τους (έγγραφο COM(2009/67– COD 2009/0026): | 19 Φεβρουαρίου 2009 18 Φεβρουαρίου 2009 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | Άνευ αντικειμένου |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 7 Μαΐου 2009 |

Ημερομηνία διαβίβασης της τροποποιημένης πρότασης: | Άνευ αντικειμένου |

Ημερομηνία έκδοσης της θέσης του Συμβουλίου: | 25 Φεβρουαρίου 2010 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση κανονισμού για την ίδρυση της Ευρωπαϊκής Υπηρεσίας Υποστήριξης για το Άσυλο, καθώς και η πρόταση τροποποίησης της απόφασης για το ΕΤΠ 2008-2013 εγγράφονται στο πλαίσιο των προσπαθειών που καταβάλλει η Ευρωπαϊκή Ένωση για την χάραξη μιας συνολικής πολιτικής στον τομέα του ασύλου. Οι προτάσεις αυτές υποβάλλονται ως απάντηση στα αιτήματα του Συμβουλίου και του Ευρωπαϊκού Συμβουλίου που ζήτησαν να δημιουργηθεί μια δομή υποστήριξης σε θέματα ασύλου, εντάσσονται δε στο πλαίσιο των εργασιών που αναγγέλθηκαν στο σχέδιο δράσης για το άσυλο που εξέδωσε η Επιτροπή τον Ιούνιο του 2008. Η Επιτροπή προτείνει την ίδρυση Ευρωπαϊκής Υπηρεσίας Υποστήριξης για το Άσυλο, η οποία θα αναλάβει να διευκολύνει και να ενισχύει την πρακτική συνεργασία μεταξύ των κρατών μελών σε θέματα ασύλου, καθώς και να συμβάλλει στην υποστήριξη της εφαρμογής του κοινού συστήματος ασύλου. Η Υπηρεσία θα λάβει τη θεσμική μορφή ρυθμιστικού οργανισμού και θα αποτελεί οργανισμό κατά την έννοια του άρθρου 185 του δημοσιονομικού κανονισμού.

Η χρηματοδότησή της θα προέλθει από γραμμή του προϋπολογισμού που θα εγγραφεί στο γενικό προϋπολογισμό της Ευρωπαϊκής Ένωσης. Για λόγους απλούστευσης της χρήσης των διαθέσιμων κονδυλίων, στο βαθμό που η Ευρωπαϊκή Υπηρεσία Υποστήριξης για το Άσυλο θα αναλάβει ορισμένα από τα καθήκοντα τα οποία επί του παρόντος χρηματοδοτούνται στο πλαίσιο του ΕΤΠ, η πρόταση απόφασης μεταφέρει στην Υπηρεσία ένα μέρος των δημοσιονομικών μέσων που χορηγούνται σήμερα στο ΕΤΠ, ώστε να εξασφαλισθεί η καλύτερη δυνατή χρηματοδότηση της συνεργασίας σε θέματα ασύλου.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗ ΘΕΣΗ ΤΟΥ ΣΥΜΒΟΥΛΙΟΥ

3.1 Γενική παρατήρηση όσον αφορά τη θέση του Συμβουλίου

Το κείμενο της θέσης του Συμβουλίου συμφωνεί επί της ουσίας και σε μεγάλο βαθμό με τις προτάσεις της Επιτροπής και, επομένως, μπορεί να εγκριθεί εξ ολοκλήρου.

3.2 Συμφωνία στο στάδιο της θέσης του Συμβουλίου

Η θέση του Συμβουλίου αποτελεί το επιστέγασμα εντατικών διοργανικών διαβουλεύσεων που διενεργήθηκαν σε συνέχεια της πρότασης της Επιτροπής, της 18ης Φεβρουαρίου 2009 και της έγκρισης της γνώμης του σε πρώτη ανάγνωση από το Ευρωπαϊκό Κοινοβούλιο, στις 6 Μαΐου 2009. Χάρη σε συνεδριάσεις ανεπίσημου και τεχνικού χαρακτήρα κατέστη δυνατή η εξεύρεση συμβιβαστικών λύσεων σε διάφορα εκκρεμή θέματα. Η πρόταση απόφασης για τη χρηματοδότηση της Υπηρεσίας δεν υπήρξε αντικείμενο καμίας τροπολογίας, ούτε εκ μέρους του Ευρωπαϊκού Κοινοβουλίου ούτε εκ μέρους του Συμβούλιου.

Μετά τις εν λόγω διαπραγματεύσεις, το Coreper κατέληξε σε συμφωνία επί του κειμένου στις 11 Νοεμβρίου 2009. Στις 16 Νοεμβρίου 2009, ο πρόεδρος της επιτροπής LIBE, κ. Juan Fernando López Aguilar, επιβεβαίωσε με επιστολή στην προεδρία ότι οι εισηγητές και οι συντάκτες γνωμοδοτήσεων συμφωνούν επί του κειμένου που ενέκρινε το Coreper καθώς και επί της επισυναπτόμενης διοργανικής δήλωσης, και ανέφερε ότι στην περίπτωση που τα κείμενα αυτά διαβιβαστούν επίσημα στο Ευρωπαϊκό Κοινοβούλιο ως θέση του Συμβούλιου, θα συνέστηνε, καταρχήν στην LIBE και στη συνέχεια στην ολομέλεια, την έγκρισή τους χωρίς τροποποιήσεις. Στη βάση αυτή, το Coreper κατέληξε σε πολιτική συμφωνία στις 20 Νοεμβρίου 2009.

Τα κύρια στοιχεία των διαπραγματεύσεων για τα οποία υπήρξε συμφωνία είναι:

Οι μηχανισμοί αλληλεγγύης που υποστηρίζονται από την Υπηρεσία (μεταφορά και επανεγκατάσταση) υπήρξαν αντικείμενο συμβιβασμού για τη χρήση ουδέτερης διατύπωσης, προκειμένου να έχει η Υπηρεσία τη δυνατότητα να στηρίξει αποτελεσματικά όλους τους υπάρχοντες και μελλοντικούς μηχανισμούς.

Ο διορισμός του εκτελεστικού διευθυντή της Υπηρεσίας υπήρξε αντικείμενο συμβιβασμού που επιτρέπει την ενεργή συμμετοχή του Ευρωπαϊκού Κοινοβουλίου στο διορισμό του διευθυντή, δεδομένου ότι προβλέπει ότι το Κοινοβούλιο θα μπορεί να εκφέρει γνώμη αφού συναντηθεί με τον υποψήφιο που καθορίζει το διοικητικό συμβούλιο της Υπηρεσίας, και ότι το διοικητικό συμβούλιο πρέπει να αναφέρει τον τρόπο με τον οποίο ελήφθη υπόψη η γνώμη του Κοινοβουλίου για τον οριστικό διορισμό του εκτελεστικού διευθυντή. Το Κοινοβούλιο εξέφρασε την επιθυμία η διάταξη αυτή, που είναι οριζόντιου θεσμικού χαρακτήρα, να εγγραφεί πλήρως στο πλαίσιο των τρεχουσών εργασιών στο πλαίσιο της διοργανικής ομάδας για τους ρυθμιστικούς οργανισμούς. Ως εκ τούτου, εγκρίθηκε η ακόλουθη διοργανική δήλωση:

«Το Ευρωπαϊκό Κοινοβούλιο, το Συμβούλιο και η Επιτροπή συνέστησαν διοργανική ομάδα προκειμένου να εκτιμήσει τη συνοχή, την αποτελεσματικότητα, τη δυνατότητα λογοδοσίας και τη διαφάνεια των ρυθμιστικών οργανισμών και να αναζητήσει κοινό έδαφος όσον αφορά τους τρόπους βελτίωσης του έργου τους . Η ομάδα επικεντρώνεται προς το παρόν σε διάφορους βασικούς τομείς, όπως ο ρόλος και η θέση των ρυθμιστικών οργανισμών εντός του θεσμικού πλαισίου της ΕΕ, η δημιουργία, δομή και λειτουργία τους και σημεία που συνδέονται με τη χρηματοδότησή τους, τα δημοσιονομικά θέματα, την εποπτεία και διαχείρισή τους.

Η διαδικασία που συμφωνήθηκε για το διορισμό του διευθυντή της μελλοντικής Ευρωπαϊκής Υπηρεσίας Υποστήριξης για το Άσυλο (άρθρο 28 του βασικού κανονισμού), σύμφωνα με την οποία το Ευρωπαϊκό Κοινοβούλιο «μπορεί να εκδώσει γνώμη που περιέχει την άποψή του για τον επιλεγέντα υποψήφιο και το διοικητικό συμβούλιο γνωστοποιεί στο ΕΚ τον τρόπο με τον οποίο λήφθηκε υπόψη η γνώμη αυτή», θα πρέπει να θεωρηθεί ότι εντάσσεται στο πλαίσιο των διοργανικών προσπαθειών για τη βελτίωση της διακυβέρνησης και της λογοδοσίας των οργανισμών»

Η συμμετοχή της Ύπατης Αρμοστείας των Ηνωμένων Εθνών για τους Πρόσφυγες (UNHCR) στις εργασίες της Υπηρεσίας υπήρξε το αντικείμενο συμφωνίας μεταξύ του Συμβούλιου και του Ευρωπαϊκού Κοινοβουλίου ώστε η Υπηρεσία να μπορεί να επωφεληθεί πλήρως της πραγματογνωμοσύνης της UNHCR στις μελλοντικές εργασίες της.

Μετά από αίτημα του Κοινοβουλίου, έγινε δυνατή η επίτευξη συμβιβασμού για την πλήρη συμμετοχή της κοινωνίας των πολιτών στις εργασίες της Υπηρεσίας, μέσω του συμβουλευτικού σώματος, του οποίου οι κανόνες λειτουργίας έχουν καθορισθεί.

4. ΣΥΜΠΕΡΑΣΜΑ

Η θέση του Συμβούλιου και η επισυναπτόμενη διοργανική δήλωση ανταποκρίνονται στους στόχους της αρχικής πρότασης της Επιτροπής. Ως εκ τούτου, η Επιτροπή εγκρίνει το κείμενο.